**VOX MACHINA**

Vox Machina është një projekt skulpturor në formën e një instalacioni hapësinor nga Sadik Spahija. Një numur makinerish industriale janë shkëputur nga konteksti dhe funksioni i tyre fillestar pranë ish-fabrikave të ndërtuara ndër vitet e regjimit komunist në Shqipëri. Objektet kanë përftuar trajta animiste, përmes ndërhyrjeve të artistit. Ato nuk janë thjesht ready-made (objekte të gjetura) por objekte të shndërruara në mbartëse të një kumti në kohë. Ato përftojnë cilësi monumentesh, por ndërsa monumentet përgjithësisht ngjizen si objekte përkujtimore të një ngjarjeje, epoke apo personi, objektet e paraqitura nga Spahija, shkojnë përtej çastit të përkujtimit.

Spahija i rikuperon objektet e dënuara me harresë dhe zhdukje për të ndërtuar një reflektim mbi ate ç’ka ato përfaqësojnë dhe ç’ka mund të na mësojnë. Ai ndërhyn në to duke i shtuar pjesëza qeramike, të cilat si për nga materiali i tyre (balte e pjekur) ashtu dhe nga forma e zgjedhur i japin makinerive trajta të reja që anojnë nga antropomorfja (gjallesa). Zgjatimet e qeramikës përngjajnë me gjymtyrë të kalcifikuara të këtyre qenieve të çuditshme, që duket sikur janë zbuluar nga gërmimet e një epoke që shtrihet diku përtej, në një mugëtirë ku e shkuara përzihet me të ardhmen e largët.

I yshtur nga një kuriozitet i tiji, për t’i parë ato si instrumente muzikore mbartëse të një ideologjie, Spahija kalon nga akti i rikuperimit në një akt shndërrimi. Në bashkëpunim me koreografin Gjergj Prevazi dhe kompozitorin Hajg Zaharian, Spahija i jep zë dhe jete objekteve duke i shndërruar në instrumenta dhe qenie tingull-lëshuese, që duket sikur lëngojnë në hapësirë. Megjithëse çdo objekt ka karakteristika të qarta skulpturore, ato mund të kuptohen vetëm në marrëdhënie me njeri-tjetrin si një instalacion gjithpërfshirës hapësinor. Tytat prej qeramike që duket sikur kanë mbirë në trupat metalike na bëjnë të mendojmë për një lloj fanfare e cila në pamje të parë i thur këngë një epoke të shuar, por në të vërtetë i jep zë këtyre qënieve të pakallura të këndojnë një kumt të mistershëm. Të animuar nga lëvizje automatike dhe nga ndërhyrjet artistike ato lëshojnë hungërimen e tyre mekanike, një lloj Vox Machina, një zë që vjen nga thellësia e kohës industriale për t’u zhvendosur në të ardhmen jo të largët, kur makinat dhe njerëzit do njëjesohen dhe ndërtrupëzohen.

Vox Machina e Sadik Spahisë na zhvendos në kohë përmes premtimeve të ideologjive të vjetra e të reja, që kontrolluan dhe kontrollojnë destinin tonë nga e shkuara komuniste në të tashmen globale të mjegullt e pa trajta, drejt një të ardhmjeje të panjohur, ku muzgu i njerëzimit mund të shndërrohet në agimin e makinës.

Edi Muka